Fógra ón gCoimisiún maidir le treoir neamhfhoirmiúil a bhaineann le ceisteanna úra nó neamhréitithe maidir le hAirteagail 101 agus 102 den Chonradh ar Fheidhmiú an Aontais Eorpaigh a thagann chun cinn i gcásanna aonair (treoirlitreacha)

(2022/C 381/07)

I. RIALACHÁN 1/2003

1. Le Rialachán 1/2003 ( 1 ) bunaítear córas forfheidhmiúcháin maidir le hAirteagail 101 agus 102 den Chonradh ar Fheidhmiú an Aontais Eorpaigh (“CFAE”). Cé gur ceapadh é chun a chur ar chumas an Choimisiúin díriú ar an bpríomhchúram atá air na rialacha iomaíochta a fhorfheidhmiú go héifeachtach, cruthaítear deimhneacht dhlíthiúil freisin le Rialachán 1/2003 a mhéid a fhoráiltear leis go bhfuil na comhaontuithe ( 2 ) a thagann faoi Airteagal 101(1) CFAE ach a chomhlíonann na coinníollacha in Airteagal 101(3) CFAE, go bhfuil na comhaontauithe sin bailí agus infhorfheidhmithe go hiomlán gan réamhchinneadh ó údarás iomaíochta (Airteagal 1 de Rialachán 1/2003).

2. Le creat Rialachán 1/2003, cé go bhforáiltear d’inniúlacht chomhthreomhar an Choimisiúin, údarás iomaíochta na mBallstát agus chúirteanna na mBallstát chun Airteagail 101 agus 102 CFAE a chur i bhfeidhm ina n-iomláine, cuirtear srian ar na rioscaí a bhaineann le cur i bhfeidhm neamhréireach ag raon beart, rud a áirithíonn gné phríomha na deimhneachta dlíthiúil do chuideachtaí mar a léirítear i gcásdlí Chúirt Bhreithiúnais an Aontais Eorpaigh ( 3 ) , i.e. go gcuirtear na rialacha iomaíochta i bhfeidhm ar bhealach comhsheasmhach ar fud an Aontais.

3. De ghnáth is maith is féidir le gnóthais measúnú a dhéanamh ar dhlíthiúlacht a ngníomhaíochtaí sa chaoi is go mbeidh siad in ann cinneadh eolasach a dhéanamh i dtaobh ar cheart leanúint ar aghaidh le comhaontú nó le cleachtas aontaobhach. Tá siad gar do na fíorais agus tá creat na rialachán blocdhíolúine, an cásdlí agus cinntí reatha an Choimisiúin ar fáil dóibh chomh maith le treoir fhairsing maidir le treoirlínte agus fógraí an Choimisiúin, rud a cuireadh ar fáil chun cúnamh breise a thabhairt don fhéinmheasúnú ag gnóthais ( 4 ) . Tá treoirlínte curtha le chéile ag an gCoimisiún freisin maidir le cur i bhfeidhm Airteagal 101(3) CFAE ( 5 ) . Leis sin, is féidir le gnóthais i bhformhór mór na gcásanna measúnú iontaofa a dhéanamh ar a gcomhaontuithe maidir le hAirteagal 101 CFAE.

4. I gcás ina n-eascróidh fíor-éiginnteacht as cásanna, in ainneoin na ngnéithe thuasluaite, mar go gcuirtear ceisteanna úra nó neamhréitithe i láthair maidir le cur i bhfeidhm Airteagail 101 nó 102 CFAE, d’fhéadfadh sé gur mhian le gnóthais aonair treoir neamhfhoirmiúil a lorg ón gCoimisiún ( 6 ) . I gcomhréir leis na prionsabail a leagtar amach i Roinn II den Fhógra seo, ní bheidh iarratasóir i dteideal aon treoir den sórt sin a fháil de thoradh iarratas ar threoir, mar nach féidir leis an bhFógra seo córas a thabhairt isteach arís a bheadh ar neamhréir le creat féinmheasúnaithe Rialachán 1/2003. Mar sin féin, i gcás ina measann sé gurb iomchuí é agus faoi réir a thosaíochtaí forfheidhmiúcháin, féadfaidh an Coimisiún treoir neamhfhoirmiúil den sórt sin a sholáthar i ráiteas i scríbhinn maidir le léirmhíniú Airteagail 101 nó 102 (treoirlitir). Leagtar amach sonraí na hionstraime seo san Fhógra seo.

II. CREAT CHUN MEASÚNÚ A DHÉANAMH I dTAOBH AR CHEART TREOIRLITIR A EISIÚINT

5. Le Rialachán 1/2003 tugtar cumhachtaí don Choimisiún sáruithe ar Airteagail 101 agus 102 CFAE a imscrúdú agus a ionchúiseamh, agus fíneálacha a ghearradh ( 7 ) . Príomhchuspóir amháin de Rialachán 1/2003 is ea forfheidhmiú éifeachtúil rialacha iomaíochta an Aontais a áirithiú trí chóras féinmheasúnaithe a bhunú, agus ar an gcaoi sin deireadh a chur leis an gcóras fógartha a bhí ann roimhe sin agus ligean don Choimisiún a bheartas forfheidhmiúcháin a dhíriú ar na sáruithe is tromchúisí ar Airteagail 101 agus ar 102 CFAE ( 8 )

6. Cé go bhfuil Rialachán 1/2003 gan dochar do chumas an Choimisiúin treoir neamhfhoirmiúil a eisiúint do ghnóthais aonair ( 9 ) , mar a leagtar amach san Fhógra seo, níor cheart go gcuirfeadh an cumas sin isteach ar phríomhchuspóir Rialachán 1/2003, is é sin forfheidhmiú éifeachtach Airteagail 101 agus 102 CFAE a áirithiú. Dá bhrí sin, ní fhéadfaidh an Coimisiún treoir neamhfhoirmiúil a chur ar fáil do ghnóthais aonair ach a mhéid is atá sé sin ag luí lena thosaíochtaí forfheidhmiúcháin.

7. Faoi réir phointe 6, nuair a fhaigheann an Coimisiún iarraidh ar threoirlitir, déanfaidh sé a mheas an iomchuí í a phróiseáil. Ní fhéadfar breithniú ar threoirlitir a eisiúint ach amháin má thugann measúnú prima facie ar fhíorais agus ar bhreithnithe dlíthiúla an iompair nó an iompair bheartaithe le tuiscint, dar leis an gCoimisiún, go bhfuil cúiseanna bailí ann chun soiléirithe a thabhairt maidir le hinfheidhmeacht Airteagail 101 nó 102 CFAE maidir leis an gcomhaontú nó leis an gcleachtas aontaobhach atá i gceist trí bhíthin treoirlitir. Beidh an measúnú prima facie sin bunaithe ar an dá ghné charnacha seo a leanas: (a) Ceisteanna úra nó neamhréitithe: Leis an measúnú substainteach ar an gcomhaontú nó ar an gcleachtas aontaobhach maidir le hAirteagail 101 nó 102 CFAE, ardaítear ceist maidir le cur i bhfeidhm an dlí nach bhfuil soiléireacht leordhóthanach ann ina leith i gcreat dlíthiúil an Aontais atá ann cheana lena n-áirítear cásdlí Chúirt Bhreithiúnais an Aontais Eorpaigh, ná treoir ghinearálta leordhóthanach atá ar fáil go poiblí ar leibhéal an Aontais maidir le cleachtas cinnteoireachta nó treoirlitreacha roimhe seo; agus (b) Spéis i dtreoir a chur ar fáil: Tugtar le tuiscint sa mheasúnú prima facie ar an gcomhaontú nó ar an gcleachtas aontaobhach go soláthrófaí breisluach i ndáil le deimhnitheacht dhlíthiúil le soiléiriú poiblí ar infheidhmeacht Airteagail 101 nó 102 CFAE trí bhíthin treoirlitir, agus ceann amháin nó níos mó de na gnéithe seo a leanas á gcur san áireamh: — tábhacht eacnamaíoch iarbhír nó féideartha na n-earraí nó na seirbhísí lena mbaineann an comhaontú nó an cleachtas aontaobhach, agus leasanna na dtomhaltóirí á gcur san áireamh go háirithe; — cibé an bhfuil cuspóirí an chomhaontaithe nó an chleachtais aontaobhaigh ábhartha chun tosaíochtaí an Choimisiúin nó leas an Aontais a bhaint amach; — méid na n-infheistíochtaí atá déanta nó atá le déanamh ag na gnóthais lena mbaineann, rud atá nasctha leis an gcomhaontú nó leis an gcleachtas aontaobhach; agus — a mhéid a chomhfhreagraíonn an comhaontú nó an cleachtas d’úsáid níos forleithne san Aontas, nó a mhéid is dóigh go bhfreagróidh siad don úsáid sin (10).

8. De ghnáth ní dhéanfaidh an Coimisiún iarraidh ar threoirlitir a bhreithniú i gceachtar de na cúinsí seo a leanas: — go bhfuil na ceisteanna a ardaítear san iarraidh comhionann nó cosúil le saincheisteanna a ardaítear i gcás atá ar feitheamh os comhair Chúirt Bhreithiúnais an Aontais Eorpaigh; nó — go bhfuil an comhaontú nó an cleachtas aontaobhach dá dtagraíonn an iarraidh faoi réir imeachtaí atá ar feitheamh leis an gCoimisiún, le cúirt Ballstáit nó le húdarás iomaíochta Ballstáit.

9. Ní bhreithneoidh an Coimisiún aon cheist hipitéiseach ná ní eiseoidh sé treoirlitreacha maidir le comhaontuithe ná cleachtais aontaobhacha nach bhfuil á gcur chun feidhme ag na páirtithe a thuilleadh. Féadfaidh gnóthais, áfach, iarraidh ar threoirlitir a chur faoi bhráid an Choimisiúin i ndáil le ceisteanna arna n-ardú ag comhaontú nó cleachtas aontaobhach atá beartaithe acu, i.e. roimh chur chun feidhme an chomhaontaithe nó an chleachtais aontaobhaigh sin. Sa chás sin, ní mór dul chun cinn leordhóthanach a bheith déanta ar an bpeanáil chun go mbreithneofar iarraidh.

III. TÁSCA MAIDIR LE CONAS TREOIR A IARRAIDH

10. Gnóthas nó gnóthais a bhfuil comhaontú nó cleachtas aontaobhach déanta acu nó a bhfuil sé ar intinn acu é sin a dhéanamh, is féidir leo iarraidh a dhéanamh a d’fhéadfadh teacht faoi raon feidhme Airteagail 101 nó 102 CFAE maidir le ceisteanna a bhaineann le léiriú arna n-ardú ag comhaontú nó cleachtas aontaobhach den sórt sin.

11. Ba cheart iarraidh ar threoirlitir a sheoladh chuig an seoladh seo a leanas: European Commission Directorate-General for Competition For the attention of the Antitrust Registry 1049 Bruxelles/Brussel BELGIQUE/BELGIË Nó trí ríomhphost chuig comp-greffe-antitrust@ec.europa.eu

12. San iarraidh ar threoirlitir, ba cheart don iarratasóir/na hiarratasóirí na nithe seo a leanas a chur san áireamh: — céannacht na ngnóthas uile lena mbaineann chomh maith le seoladh aonair chun teagmháil a dhéanamh leis an gCoimisiún; — na ceisteanna sonracha a bhfuil treoir neamhfhoirmiúil á lorg ina leith; — faisnéis iomlán agus uileghabhálach maidir leis na pointí go léir atá ábhartha chun meastóireacht eolasach a dhéanamh ar na ceisteanna a tarraingíodh anuas, lena n-áirítear doiciméid ábhartha, ionas go mbeidh an Coimisiún in ann treoirlitir a eisiúint ar bhonn na faisnéise a sholáthraítear; — réamh-mheasúnú an iarratasóra/na n-iarratasóirí féin, ag féachaint do phointe 7 (a) den Fhógra seo, maidir leis an gcúis a bhfuil ceist/ceisteanna úra nó neamhréitithe ag gabháil leis an iarraidh i bhfianaise chreat dlíthiúil an Aontais atá ann cheana, lena n-áirítear cásdlí Chúirt Bhreithiúnais an Aontais Eorpaigh, treoir ghinearálta atá ar fáil go poiblí ar leibhéal an Aontais maidir le cleachtas cinnteoireachta nó treoirlitreacha roimhe sin; — réamh-mheasúnú an iarratasóra/na n-iarratasóirí féin, ag féachaint do na heilimintí a liostaítear i bpointe 7 (b) den Fhógra seo, maidir leis an bhfáth a sholáthródh soiléiriú poiblí ar infheidhmeacht Airteagail 101 nó 102 CFAE trí threoirlitir breisluach i ndáil le deimhneacht dhlíthiúil; — réamh-mheasúnú an iarratasóra nó na n-iarratasóirí féin, a mhéid agus is acmhainn dó nó dóibh, ar chur i bhfeidhm Airteagail 101 nó 102 CFAE maidir leis an gceist/na ceisteanna úra nó neamhréitithe arna n-ardú ag an gcomhaontú nó ag cleachtas aontaobhach; — gach faisnéis eile lenar féidir an iarraidh a mheas i bhfianaise na ngnéithe a mhínítear i bpointí 8-9 den Fhógra seo, lena n-áirítear go háirithe dearbhú, de réir mar is fearr is eol don iarratasóir/do na hiarratasóirí, nach bhfuil an comhaontú ná an cleachtas aontaobhach dá dtagraíonn an iarraidh faoi réir imeachtaí atá ar feitheamh os comhair cúirt Ballstáit nó údarás iomaíochta; — i gcás ina bhfuil gnéithe san iarraidh a mheastar a bheith ina rúin ghnó, sainaithint shoiléir na ngnéithe sin; — aon fhaisnéis nó doiciméadacht eile is ábhartha maidir le measúnú a dhéanamh ar an gcomhaontú nó ar an gcleachtas aontaobhach.

13. Sula gcuirfear an iarraidh ar threoirlitir isteach go foirmiúil, féadfaidh an gnóthas/na gnóthais dul i dteagmháil le seirbhísí Ard-Stiúrthóireacht Iomaíochta an Choimisiúin Eorpaigh chun plé a dhéanamh ar an aighneacht atá beartaithe dóibh go neamhfhoirmiúil agus faoi rún.

IV. AN IARRAIDH A PHRÓISEÁIL

14. I bprionsabal, déanfaidh an Coimisiún meastóireacht ar an iarraidh ar bhonn na faisnéise a chuirfear ar fáil agus ní phróiseálfaidh sé iarratais nach gcomhlíonann na ceanglais a leagtar amach i bpointe 12 den Fhógra seo. Mar sin féin, féadfaidh an Coimisiún úsáid a bhaint as faisnéis bhreise atá ar fáil dó ó fhoinsí poiblí, ón gcásdlí roimhe seo, ón gcleachtas cinnteoireachta agus ó threoirlitreacha ar leibhéal an Aontais nó ó aon fhoinse eile agus féadfaidh sé iarraidh ar an iarratasóir/na hiarratasóirí nó, i gcásanna eisceachtúla, ar pháirtithe roghnaithe eile faisnéis bhreise a chur ar fáil, agus rúndacht na faisnéise a chuireann an t-iarratasóir nó a chuireann na hiarratasóirí ar fáil á cosaint ag an am céanna. I gcás ina bhfuil sonraí pearsanta san fhaisnéis sin, próiseálann an Coimisiún na sonraí pearsanta i gcomhréir le Rialachán (AE) 2018/1725 ( 11 )

15. Féadfaidh an Coimisiún an fhaisnéis a chuirtear faoina bhráid a roinnt le húdaráis iomaíochta na mBallstát agus ionchur a fháil uathu. Féadfaidh sé substaint na hiarrata a phlé le húdaráis iomaíochta na mBallstát sula n-eiseoidh sé treoirlitir.

16. Maidir le pointí 13-15 den Fhógra seo, tá feidhm ag na rialacha maidir le rúndacht ghairmiúil a leagtar amach in Airteagal 28(2) de Rialachán 1/2003 maidir leis an bhfaisnéis a sholáthraíonn an t-iarratasóir/na hiarratasóirí nó tríú páirtithe roghnaithe eile.

17. Déanfaidh an Coimisiún a dhícheall an t-iarratasóir a chur ar an eolas faoin ngníomhaíocht atá beartaithe aige a dhéanamh maidir leis an iarraidh ar threoir laistigh de thréimhse réasúnach ama, ag brath ar imthosca gach cáis. I gcás nach n-eiseofar aon treoirlitir, cuirfidh an Coimisiún an t-iarratasóir/na hiarratasóirí ar an eolas i scríbhinn.

18. Féadfaidh an t-iarratasóir/na hiarratasóirí a iarraidh nó a n-iarraidh a tharraingt siar tráth ar bith. I gcásanna den sórt sin, ní eiseofar aon treoirlitir. In aon chás, leanann faisnéis a sholáthraítear i gcomhthéacs iarrata ar threoir neamhfhoirmiúil de bheith ar fáil don Choimisiún agus féadfar an fhaisnéis sin a úsáid chun nósanna imeachta ina dhiaidh sin a sheoladh faoi Rialachán 1/2003.

19. Tá iarraidh ar threoirlitir gan dochar do chumhacht an Choimisiúin imeachtaí a thionscnamh i gcomhréir le Rialachán 1/2003 maidir leis na fíorais arna gcur i láthair san iarraidh.

V. TREOIRLITREACHA

20. Treoirlitir a d’eisigh an Coimisiún: — tuairisc achomair ar na fíorais ar a bhfuil sí bunaithe; — an phríomhréasúnaíocht dhlíthiúil is bonn le tuiscint an Choimisiún ar chur i bhfeidhm Airteagail 101 nó 102 CFAE maidir leis na ceisteanna úra nó neamhréitithe arna n-ardú ag an gcomhaontú nó ag an gcleachtas aontaobhach.

21. Féadfaidh treoirlitir a bheith teoranta do chuid den cheist /de na ceisteanna a ardaítear san iarraidh. Féadfar gnéithe breise díobh sin a leagtar amach san iarraidh a áireamh ann freisin. Más iomchuí, féadfaidh an Coimisiún teorainn ama a leagan amach chun í a chur i bhfeidhm nó a shonrú go bhfuil an treoirlitir bunaithe ar imthosca fíorasacha áirithe a bheith ann nó gan a bheith ann.

22. Foilseofar treoirlitreacha ar shuíomh gréasáin an Choimisiúin, ag féachaint do leas dlisteanach an iarratasóra/na n-iarratasóirí maidir lena rúin ghnó a chosaint. Tiocfaidh an Coimisiún ar chomhaontú leis an iarratasóir/na hiarratasóirí ar leagan poiblí sula bhfoilseofar an treoirlitir.

VI. ÉIFEACHTAÍ NA dTREOIRLITREACHA

23. Ar an céad dul síos, is é is aidhm do na treoirlitreacha cabhrú le gnóthais measúnú eolasach a dhéanamh iad féin ar a gcomhaontuithe nó ar a gcleachtais aontaobhacha. I ndáil leis sin, tá an t-iarratasóir/na hiarratasóirí fós freagrach as féinmheasúnú a dhéanamh ar infheidhmeacht Airteagail 101 nó 102 CFAE. Léiríonn treoirlitreacha barúlacha an Choimisiúin maidir leis na fíorais a cuireadh faoina bhráid agus ní chruthaíonn siad aon cheart ná oibleagáid don iarratasóir/do na hiarratasóirí ná d’aon tríú páirtí.

24. Le treoirlitir, ní féidir réamhbhreith a dhéanamh ar mheasúnú na ceiste céanna ag Cúirt Bhreithiúnais an Aontais Eorpaigh.

25. I gcás ina bhfuil comhaontú nó cleachtas aontaobhach ina bhunús fíorasach do threoirlitir, ní chuirtear bac ar an gCoimisiún ina dhiaidh sin an comhaontú céanna nó an cleachtas aontaobhach céanna sin a scrúdú i nós imeachta faoi Rialachán 1/2003. Sa chás sin, cuirfidh an Coimisiún an treoirlitir a bhí ann roimhe sin san áireamh, go háirithe faoi réir athruithe ar na fíorais bhunúsacha, aon ghné nua a aimsíonn an Coimisiún nó a thagann chun cinn trí ghearán, forbairtí i gcásdlí Chúirt Bhreithiúnais an Aontais Eorpaigh nó athruithe níos leithne ar bheartas agus forbairtí an Choimisiúin ar na margaí lena mbaineann. I bprionsabal agus faoi réir phointe 26 den Fhógra seo, ní ghearrfaidh an Coimisiún aon fhíneáil ar iarratasóir/ar iarratasóirí, maidir le haon ghníomhaíocht a dhéanfaidh an t-iarratasóir/na hiarratasóirí a bheidh ag brath de mheon macánta ar threoirlitir an Choimisiúin ( 12 ) . I gcás ina n-éilítear treoirlitir a mhodhnú nó a chúlghairm ar mhaithe le leas an phobail, féadfaidh an Coimisiún an méid sin a dhéanamh dá réir sin ( 13 )

26. Na soiléirithe maidir le hinfheidhmeacht Airteagail 101 nó 102 CFAE a áirítear i dtreoirlitir, tá siad coinníollach go sainráite ar chruinneas agus fírinneacht na faisnéise arna cur ar fáil ag an iarratasóir/na hiarratasóirí agus maidir le haon éagsúlacht ábhartha ón bhfaisnéis arna soláthar ag an iarratasóir/na hiarratasóirí, déanfaidh sí an treoirlitir a chur ó mhaith.

27. Ní cinntí ón gCoimisiún iad treoirlitreacha agus ní chuireann siad ceangal ar údaráis iomaíochta na mBallstát ná ar chúirteanna na mBallstát a bhfuil sé de chumhacht acu Airteagail 101 agus 102 CFAE a chur i bhfeidhm. Mar sin féin, is féidir le húdaráis iomaíochta na mBallstát agus le cúirteanna na mBallstát treoirlitreacha arna n-eisiúint ag an gCoimisiún a chur san áireamh de réir mar is cuí leo i gcomhthéacs cáis.

(1) Rialachán (CE) Uimh. 1/2003 ón gComhairle an 16 Nollaig 2002 maidir le cur chun feidhme na rialacha iomaíochta a leagtar síos in Airteagail 81 agus 82 den Chonradh (IO L 1, 4.1.2003, Lch. 1). Le héifeacht ón 1 Nollaig 2009, rinneadh Airteagail 101 agus 102 den Chonradh ar Fheidhmiú an Aontais Eorpaigh d’Airteagail 81 agus 82 de Chonradh CE, faoi seach. Tá an dá shraith forálacha comhionann le chéile, go bunúsach. Chun críocha an Fhógra seo, ba cheart tagairtí d’Airteagail 101 agus 102 CFAE a thuiscint mar thagairtí d’Airteagail 81 agus 82, faoi seach, de Chonradh CE i gcás inarb iomchuí. Thug CFAE athruithe áirithe ar an téarmaíocht isteach freisin, amhail “Aontas” a chur in ionad “Comhphobal” agus “cómhargadh” a chur in ionad “margadh inmheánach”. I gcás nach n-athraítear an bhrí, bainfear úsáid as téarmaíocht CFAE tríd an bhFógra seo.

(2) San Fhógra seo, úsáidtear an téarma “comhaontú” le haghaidh comhaontuithe, cinntí ag comhlachais gnóthas agus cleachtais chomhbheartaithe. Tagraíonn an téarma “cleachtais aontaobhacha” d’iompar na ngnóthas ceannasach. Cumhdaíonn an téarma “gnóthais”“comhlachais gnóthas” freisin.

(3) Tá Cúirt Bhreithiúnais an Aontais Eorpaigh comhdhéanta de dhá chúirt: an Chúirt Bhreithiúnais agus an Chúirt Ghinearálta.

(4) Tá rialacháin, treoirlínte agus fógraí blocdhíolúine eisithe ag an gCoimisiún. Ina theannta sin, foilsíonn an Coimisiún a chinntí. Tá na téacsanna uile le fáil ag: https://ec.europa.eu/competition-policy/index_en

(5) Féach an Teachtaireacht ón gCoimisiún — Fógra — Treoirlínte maidir le cur i bhfeidhm Airteagal 81(3) den Chonradh (IO C 101, 27.4.2004, Lch. 97).

(6) Féach Aithris 38 de Rialachán 1/2003.

(7) Féach. go háirithe Airteagail 7 go 9, 12, 17-24, 29 de Rialachán 1/2003.

(8) Féach go háirithe Aithris 3 de Rialachán 1/2003.

(9) Féach Aithris 38 de Rialachán 1/2003.

(10) Leis an bhFógra seo, fágtar an deis gan athrú d’údaráis iomaíochta na mBallstát treoir a chur ar fáil i gcomhréir lena gcreat dlíthiúil, go háirithe i gcás ina gcomhfhreagraíonn comhaontú nó cleachtas aontaobhach d’úsáid atá teoranta, den chuid is mó, do Bhallstát amháin nó ina bhféadfadh sé go gcomhfhreagródh sé don mhéid sin.

(11) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, Lch. 39).

(12) Ní féidir le hiarratasóir a mhaíomh go bhfuil siad ag brath de mheon macánta ar threoirlitir má tá athrú ábhartha tagtha ar na fíorais ar a bhfuil sé bunaithe.

(13) Chun amhras a sheachaint, ní cheanglaítear ar an gCoimisiún treoirlitir a mhodhnú nó a chúlghairm sula ndéanfar comhaontú nó cleachtas aontaobhach a scrúdú i nós imeachta faoi Rialachán 1/2003 agus sula ngearrfar fíneálacha ar an iarratasóir/na hiarratasóirí.